...Baby One More Time (שיר)

רקע וכתיבה

השיר Baby One More Time... נכתב והופק על ידי מקס מרטין ודניז פופ. השיר עוסק בבחורה צעירה הרוצה לשוב לבן זוגה לשעבר, ומבטיחה שאם ייתן לקשר הזדמנות שנייה, הוא לא יתחרט על כך. במקור השיר הוצע ללהקת הבנות TLC, אך לאחר שהלהקה סירבה לקבלו, ספירס קיבלה אותו במקומן.
בתחילה, שם השיר היה אמור להיות "Hit Me Baby One More Time", אך כדי לא ליצור רושם מוטעה של אלימות (בסלנג ניתן להשתמש ב"Hit Me" גם במשמעות "תן לי"), הוחלפו המילים "Hit Me" בשלוש נקודות.
הסינגל זכה בפרסים ומועמדויות רבות, פרס "Choice Single" בטקס פרסי הילדים של ערוץ ניקלודאון, פרס המוזיקה של MTV אירופה לשיר הטוב ביותר, 4 מועמדויות בטקס פרסי הווידאו קליפים של MTV בקטגוריות "קליפ הפופ הטוב ביותר", "MTV הבינלאומי לבחירת הצופים של MTV רוסיה", "MTV כוריאוגרפיה הטובה ביותר", MTV לקליפ הטוב ביותר של אישה" מועמדות לפרס הגראמי לביצוע הפופ הווקאלי הטוב ביותר - אישה. בין היתר הגיע למקום ה-25 ברשימת מצעד הבילבורד "100 שירי הפופ המצליחים של כל הזמנים" של מגזין המוזיקה, הרולינג סטון.

וידאו קליפ

אחד מגורמי ההצלחה של הסינגל היה הווידאו קליפ לשיר אשר בוים על ידי ניקל דיק. בתחילה, הקליפ היה אמור להיות בסגנון אנימציה בניסיון לגרום לילדים צעירים להתחבר לקליפ. ספירס לא אהבה את הרעיון ותיארה את הקליפ כ"פשוט לא מגניב". ובעקבות רעיון שלה, הוצע כי הקליפ יצולם בבית ספר קתולי שמרני, בו גם צולם הסרט גריז.
הווידאו קליפ צולם בתיכון "Venice" שבקליפורניה. בקליפ נראית ספירס לבושה בבגדי תלמידה קתולית, יושבת משועממת ומחכה לסוף השיעור. כשנשמע צלצול הפעמון, ספירס רצה לאורך המסדרון ומשנה מעט את המדים השמרניים לצורה שתראה יותר פרובוקטיבית ורוקדת. לאחר מכן, נראים מספר צילומים נוספים של כוריאוגרפיה בחצר בית הספר ובאולם הספורט, שבו מורתה (שאותה שיחקה העוזרת האישית שלה באותו תקופה, פלישיה קולטה), נראית גוערת בה אך מצטרפת אל המולת הריקודים. לבסוף, מתגלה שהכל היה בעצם חלום באמצע שיעור משעמם.
פריצתה של ספירס הייתה בזכות השיר ובזכות הקליפ, וכך התקבעה תדמיתה כתלמידת תיכון תמימה שכולם "אוהבים לאהוב". התדמית של תלמידת תיכון קתולי צעירה היוותה את הבסיס לתפיסתה בעיני העולם: תלמידת תיכון תמימה, אך בו בזמן עם רמיזה סקסית, אף על פי שמיניות מסוג זה נחשבת לטאבו. ספירס סומנה במשך שנים רבות גם לאחר הגעה לבגרות בעיני רבים כאותה ילדת תיכון שאותה ראו לראשונה בקליפ לשיר. התדמית יצרה לספירס עצמה קרש קפיצה משמעותי והקנתה לה תדמית אהובה בעיני הקהל. ואולם, בהמשך הקריירה שלה הפכה תדמית זו למכשול עבורה: היא הגיעה לבגרות והחלה לנהוג בצורה פרובוקטיבית יותר, ומרבית קהל היעד שלה היה מאוכזב לנוכח איבוד תמימותה, כביכול.
הקליפ הצליח מאוד בערוצי המוזיקה, ונוגן פעמים רבות בשבוע. בנוסף, זכתה ספירס בשלוש מועמדויות שונות בטקס פרסי הווידאו של ערוץ המוזיקה MTV בקטגוריות "Best Pop Video", "Best Female Video" ו"Best New Artist", למרות שלא קיבלה את הפרס באף אחת מהקטגוריות.
ב-1 באוגוסט 2011 בחגיגות שלושים שנים לערוץ המוזיקה MTV, נבחר הקליפ לאחד משלושת הקליפים הטובים ביותר בכל הזמנים. היות שMTV קיים שלושה עשורים, נבחר קליפ אחד מכל עשור, שנות ה-80, שנות ה-90 והעשור הראשון של המאה ה-21. הקליפ של Baby One More Time נבחר להיות הקליפ הטוב ביותר של שנות ה-90.
נכון לאפריל 2019 הווידאו קליפ לשיר עומד על כ-400,000,000 צפיות באתר ה-vevo הרשמי שלה.

הצלחה

...Baby One More Time היה הסינגל המצליח ביותר של ספירס בארצות הברית ובעולם, עד אשר נשבר ב-2008, בעקבות יציאת "Womanizer". הכניסה הראשונה של הסינגל אל מצעד הפזמונים בארצות הברית הייתה אל המקום ה-17 (הכניסה הגבוהה ביותר של ספירס), ולאחר שבוע הסינגל הגיע אל המקום הראשון ונשאר שם במשך שבועיים, מה שהפך לסינגל הראשון של ספירס (עד הסינגל "Womanizer") שהצליח להיכנס אל המקום הראשון במצעד הסינגלים בבילבורד. בנוסף, נכנס הסינגל למקום הראשון במצעד המכירות של הבילבורד, ונשאר שם למשך ארבעה שבועות, מה שהעניק לסינגל מעמד פלטינה בארצות הברית. הסינגל הצליח להישאר במצעד 100 המובילים במשך 32 שבועות (השהות הארוכה ביותר של סינגל בודד במצעד), כאשר 29 שבועות שהה הסינגל בארבעים המובילים. עד היום, הסינגל מכר כ-15,000,000 עותקים ברחבי העולם.
ספירס שברה את שיא המכירות עבור סינגל בבריטניה, כשהסינגל מכר 464,000 עותקים בשבוע הראשון למכירה. עד סוף שנת 1999 מכר הסינגל 1.45 מיליון עותקים, מה שהפך לסינגל הנמכר ביותר בשנת 1999 בבריטניה. עד שנת 2002 נחשב הסינגל לסינגל הבכורה המצליח ביותר במדינה זו.